У выхаванні трох дачок клапатлівы бацька выбіраў другую лінію. Агінскія не ўхвалялі тагачасную практыку аддаваць дзяўчынак на вучобу ў манастырскія школы або дзявочыя пансіёны, аднак, не прытрымліваліся і традыцыі, згодна з якой іх выхаванне абмяжоўвалася сямейна-побытавай тэматыкай. Амелія і яе сёстры Эма і Іда атрымлівалі ўсебаковую адукацыю ў бацькоўскім доме. Англійская, нямецкая мовы, музыка, літаратура… Пры гэтым у спіс для абавязковага навучання маглі патрапіць такія экзатычныя для сённяшняй школы прадметы, як спазнанне жылой прасторы і садаводства. Бацькі не ўпускалі любой магчымасці насыціць дзіцячыя галовы карыснай інфармацыяй: напрыклад, падчас гасцявання ў Санкт-Пецярбургу старэйшую Амелію накіроўвалі браць урокі па англійскай літаратуры ў брытанскага даследчыка.